ตลาดหุ้นไทย-ลาว  กระชับสัมพันธ์
ตลาดหุ้นไทย กระชัมสัมพันธ์ ตลาดหุ้นลาว ลงนามบันทึกความร่วมมือ ครั้งที่ 2 พัฒนาความรู้ตลาดทุน
20 ต.ค. 2553

ตลาดหุ้นไทย กระชัมสัมพันธ์ ตลาดหุ้นลาว ลงนามบันทึกความร่วมมือ ครั้งที่ 2 พัฒนาความรู้ตลาดทุน 
นายจรัมพร โชติกเสถียร กรรมการผู้จัดการตลาดหลักทรัพย์ เปิดเผยว่า ตลาดหลักทรัพย์ไทย และตลาดหลักทรัพย์ลาว ได้ร่วมลงนามบันทึกข้อตกลงความร่วมมือต่อเนื่อง ในการผลักดันและส่งเสริมการดำเนินธุรกิจของตลาดหลักทรัพย์ลาว ซึ่งเป็นส่วนหนึ่งของแผนกลยุทธ์ของตลาดหลักทรัพย์ ในการสร้างพันธมิตรทางธุรกิจและเสริมสร้างความแข็งแกร่งของตลาดทุนในกลุ่มอินโดจีน 
ทั้งนี้ ตลาดหลักทรัพย์ไทย ได้สนับสนุนการจัดตั้งตลาดหลักทรัพย์ลาว มาต่อเนื่อง ตั้งแต่ปี 2551  โดยเฉพาะสนับสนุนด้านความรู้ตลาดทุน แก่บุคลากรของตลาดหลักทรัพย์ ผู้ประกอบวิชาชีพในธุรกิจหลักทรัพย์ ผู้ลงทุน 
"การลงนามบันทึกข้อตกลงความร่วมมือนี้ นอกจากจะเป็นการแสดงถึงความสัมพันธ์อันดีระหว่างตลาดหลักทรัพย์ในภูมิภาคแล้ว ยังนับเป็นโอกาสสำคัญในการร่วมเฉลิมฉลองการสถาปนาความสัมพันธ์ทางการทูตระหว่างประเทศไทยและสปป.ลาวครบรอบ 60 ปี ด้วย" นายจรัมพรกล่าว
ท่านเดดพูวัง มูลรัตน์ ประธานกรรมการและประธานเจ้าหน้าที่บริหาร ตลาดหลักทรัพย์ลาว  กล่าวว่า การลงนามข้อตกลงครั้งนี้ถือเป็นครั้งที่ 2 มีระยะเวลา 2 ปี นับว่ามีความสำคัญยิ่ง ทั้งนี้การตั้งตลาดหลักทรัพย์ลาว ถือเป็นจังหวะที่เหมาะสม และสอดคล้องกับภาวะเศรษฐกิจของลาว และเศรษฐกิจโลกปัจจุบัน